Un accident rutier petrecut marți, în jurul prânzului, în centul comunei Cârlibaba, a fost la câțiva centimetri, putem spune, de a se transforma într-o tragedie. Un autoturism VW condus de o localnică a ieșit în decor și a trecut prin gardul de piatră de la marginea drumului, fiind la un pas de a se răsturna în apele învolburate ale râului Bistrița.
Accidentul s-a produs pe DN 18, șoseaua națională care străbate Cârlibaba, drumul spre pasul Prislop și spre Maramureș.
Conform primelor informații, femeia de la volanul autoturismului VW a ieșit de pe un drum secundar, pe DN 18, fără a se asigura suficient. VW-ul a fost acroșat de o autoutilitară condusă regulamentar pe DN 18.
În urma impactului, VW-ul a fost proiectat în afara drumului, prin dreapta, rămânând în poziția care se poate observa în fotografie.
Din fericire, cel mai important este că nimeni nu a fost rănit.
După ce au verificat actele mașinilor și documentele șoferilor, polițiștii urmau să soluționeze evenimentul rutier ca tamponare.